b'\n_START_ARTICLE_\nVerski ep\n_START_PARAGRAPH_\nVerski ali religiozni ep (lat. religio, pobo\xc5\xbenost, vera) zajema snov iz biblije in cerkvene zgodovine._NEWLINE_Najve\xc4\x8dji verski ep v svetovni knji\xc5\xbeevnosti je Dantejeva Bo\xc5\xbeanska komedija. Bo\xc5\xbeanska komedija je tudi oblikovno najdovr\xc5\xa1enej\xc5\xa1i ep vseh \xc4\x8dasov. Izmed treh delov (Pekel, Vice, Raj) ima vsak po triintrideset spevov, tako da jih je z uvodnim spevom sto. Ep je zlo\xc5\xbeen v tercinah._NEWLINE_Celoten prevod Bo\xc5\xbeanske komedije v sloven\xc5\xa1\xc4\x8dino je delo J. Debevca. Med prevajalci posameznih spevov sta najmo\xc4\x8dnej\xc5\xa1a O. \xc5\xbdupan\xc4\x8di\xc4\x8d in C. Zlobec. A. Gradnik pa je prevedel cel\xc2\xa0\xc2\xbbPekel\xc2\xab._NEWLINE_Iz novej\xc5\xa1e svetovne literature sta znana \xc5\xa1e dva verska epa: pri Angle\xc5\xbeih Miltonov Izgubljeni raj (Paradise lost) in pri Nemcih Klopstockov Mesija (Messias). Milton v svojem delu s sijajnimi opisi in veli\xc4\x8dastnem stilu prikazuje \xc5\xbeivljenje Adama in Eve v raju, njun greh in izgon, Klopstock pa ob\xc5\xa1irno Jezusovo \xc5\xbeivljenje in prihod v Jeruzalem._NEWLINE_V ju\xc5\xbenoslovnski literaturi sta znana religiozna epa Lu\xc4\x8d mikrokozmosa (Lu\xc4\x8da mikrokozma) delo \xc4\x8crnogorca Petra Petrovi\xc4\x87a Njego\xc5\xa1a in Prvi ljudje (Prvi ljudi) Hrvata Petra Preradovi\xc4\x87a.'